Det er ikke bare Oslo universitetssykehus som trikser med ventelistene. Flere helsetopper bekrefter nå at det også foregår ventelistejuks ved andre sykehus.

– Vi vet at det foregår over hele Helse-Norge, sier psykiater Leif Roar Falkum.

– Utbredt problem

For flere år siden advarte han mot triksing av pasientventelistene.

Falkum har tidligere arbeidet 25 år ved Akershus universitetssykehus, og mener dette er et utbredt problem i hele Helse-Norge.

– Alle som jobber som ledere i Helse-Norge vet om dette, sier Falkum.

Akershus universitetssykehus avkrefter at ledelsen for helseforetaket, eller for de ulike medisinske divisjoner, legger føringer for behandling av rettighetspasienter som ikke er i tråd med lovverket.

– Våre leger forholder seg til medisinsk god praksis, prioriteringsveilederen og pasientens rettigheter, sier kommunikasjonsdirektør Bjarte Reve til TV 2.

Les også: Dette er dine rettigheter som pasient

Triksing for å spare penger

TV 2 har i en rekke reportasjer vist at det trikses med ventelistene på Oslo universitetssykehus (OUS) for å spare penger.

Også klinikksjef Olav Røyse ved OUS mener dette gjelder flere sykehus.

– Vi er et av mange sykehus i Norge som gjør det slik. Det har ikke vært en diskusjon rundt det juridiske rette på et overordnet nivå, og den diskusjonen trenger vi, sier Røise.

– Etter hvert vil det komme mer og mer fram, og jeg synes vi ikke kan leve med det, sier Falkum.

– Pasientene skjønner ikke rettighetene sine

Sykehusene skriver så kronglete brev at pasientene ikke skjønner sine rettigheter, mener Oslos helse- og sosialombud Anne-Lise Kristensen.

Kristensen utdyper problemet i sin årsrapport som offentliggjøres denne uka.

Hun mener de uforståelige brevene kan hjelpe de mest ressurssterke til å ta seg fram i sykehuskøene, skriver Aftenposten.

60 prosent av klagerne rykker framover

Tall som avisa har hentet inn fra HELFO, viser at 60 prosent av dem som klager, rykker fram i pasientkøen.

– Problemet kan enten være at pasientene ikke får den nødvendige informasjonen om hvilke rettigheter de har. Brevene er i hvert fall ikke skrevet slik at pasientene oppmuntres til å ta vare på sine rettigheter. Brev kan også være så vanskelig formulert at folk rett og slett ikke skjønner dem, sier Kristensen.

– At pasienter som klager, kommer foran andre pasienter med samme lidelser og hjelpebehov, er en klart ulovlig praksis, i strid med kravet om medisinskfaglige vurderinger og er etisk svært betenkelig, sier hun.

Direktør Bjørn-Inge Larsen i Helsedirektoratet sier de har fått mange tilbakemeldinger fra folk som synes brev fra helseforetakene kan være vanskelige å forstå. (TV2/NTB)